VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKAS

Į S A K Y M A S

DĖL LIETUVOS GYVENTOJO GYVENAMOSIOS VIETOS SAVIVALDYBĖS PRANEŠIMO (NURODYMO) MOKESTĮ IŠSKAIČIUOJANČIAM ASMENIUI TAISYKLIŲ PATVIRTINIMO

2003 m. gruodžio 19 d. Nr. V-328

Vilnius

Vadovaudamasi Valstybinės mokesčių inspekcijos prie Finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 (Žin., 1997, Nr. 87-2212; 2001, Nr. 85-2991; 2002, Nr. 20-786), 18.11 punktu ir siekdama įgyvendinti Lietuvos Respublikos gyventojų pajamų mokesčio įstatymo (Žin., 2002, Nr. 73-3085; 2003, Nr. 116-5254) 35 str. 3 dalies nuostatas:

1. Tvirtinu Lietuvos gyventojo gyvenamosios vietos savivaldybės pranešimo (nurodymo) mokestį išskaičiuojančiam asmeniui taisykles (toliau – Taisyklės) (pridedamos).

2. Įsakau:

2.1. Valstybinės mokesčių inspekcijos prie Lietuvos Respublikos finansų ministerijos (toliau – Inspekcija) Paslaugų mokesčių mokėtojams skyriui užtikrinti, kad Taisyklės būtų paskelbtos Inspekcijos interneto svetainėje.

2.2. Atitinkamas veiklos sritis kuruojantiems Inspekcijos viršininko pavaduotojams ir apskričių valstybinių mokesčių inspekcijų viršininkams kontroliuoti šio įsakymo vykdymą.

VIRŠININKĖ	VIOLETA LATVIENĖ

______________

PATVIRTINTA

Valstybinės mokesčių inspekcijos

prie Lietuvos Respublikos finansų

ministerijos viršininko

2003 m. gruodžio 19 d. įsakymu Nr. V-328

LIETUVOS GYVENTOJO GYVENAMOSIOS VIETOS SAVIVALDYBĖS PRANEŠIMO (NURODYMO) MOKESTĮ IŠSKAIČIUOJANČIAM ASMENIUI TAISYKLĖS

I. BENDROSIOS NUOSTATOS

1. Šios Lietuvos gyventojo gyvenamosios vietos savivaldybės pranešimo (nurodymo) mokestį išskaičiuojančiam asmeniui taisyklės (toliau – Taisyklės) nustato:

1.1. Nuolatinio Lietuvos gyventojo nuolatinės gyvenamosios vietos savivaldybės pranešimo (nurodymo) mokestį išskaičiuojančiam asmeniui, su kuriuo yra susijęs darbo santykiais ar jų esmę atitinkančiais santykiais, tvarką;

1.2. Nuolatinio Lietuvos gyventojo nuolatinės gyvenamosios vietos savivaldybės pranešimo (nurodymo) mokestį išskaičiuojančiam asmeniui, iš kurio gaunamos su darbo santykiais ar jų esmę atitinkančiais santykiais nesusijusios A klasės pajamos, tvarką;

1.3. Nenuolatinio Lietuvos gyventojo gyvenamosios vietos savivaldybės pranešimo (nurodymo) mokestį išskaičiuojančiam asmeniui, iš kurio gautos pajamos pagal mokesčio mokėjimo tvarką priskiriamos A klasės pajamoms, tvarką.

2. Taisyklės parengtos vadovaujantis Lietuvos Respublikos gyventojų pajamų mokesčio įstatymo (toliau – GPMĮ, Žin., 2002, Nr. 73-3085) 35 straipsnio ir Lietuvos Respublikos mokesčių administravimo įstatymo (toliau – MAĮ, Žin., 1995, Nr. 61-1525) nuostatomis.

3. Taisyklėse vartojamos sąvokos suprantamos taip, kaip jos apibrėžtos GPMĮ ir MAĮ.

II. NUOLATINIO LIETUVOS GYVENTOJO Nuolatinės gyvenamosios vietos savivaldybės PRANEŠIMO (NURODYMO) mokestį išskaičiuojančiam asmeniui, su kuriuo yra susijęs darbo santykiais ar jų esmę atitinkančiais santykiais, TVARKA

4. Nuolatinis Lietuvos gyventojas privalo nurodyti mokestį išskaičiuojančiam asmeniui, su kuriuo yra susijęs darbo santykiais ar jų esmę atitinkančiais santykiais (toliau – darbdaviui) savivaldybę, kurioje jis turi nuolatinę gyvenamąją vietą paskutinę mokestinio laikotarpio dieną, t. y. gruodžio 31 d.

5. Šią informaciją nuolatinis Lietuvos gyventojas turi pateikti darbdavio nustatytu būdu ir forma (rekomenduojama forma – rašytinė).

6. 2003 m. gruodžio 31 d. turimos nuolatinės gyvenamosios vietos savivaldybę gyventojas darbdaviui turi nurodyti ne vėliau kaip iki 2003 metų IV ketvirčio Pajamų mokesčio, išskaičiuoto iš A klasės pajamų deklaracijos (FR0453 forma) pateikimo termino pabaigos (t. y. iki 2004 m. sausio 25 d.), kadangi darbdavys tos deklaracijos priedo FR0453A 31G laukelyje turės nurodyti savivaldybę, kurioje gyventojas turi nuolatinę gyvenamąją vietą 2003 m. gruodžio 31 d.

7. 2004 m. gruodžio 31 d. ir paskesnių mokestinių laikotarpių gruodžio 31 d. turėtos nuolatinės gyvenamosios vietos savivaldybę gyventojas darbdaviui turi nurodyti ne vėliau, kaip iki to mokestinio laikotarpio metinės pajamų mokesčio, išskaičiuoto iš A klasės pajamų deklaracijos (FR0573 forma) pateikimo termino pabaigos (t. y. iki 2005 m. vasario 15 d., 2006 m. vasario 15 d. ir t. t.).

8. Taisyklių 5–7 punktuose nustatyta tvarka nuolatinės gyvenamosios vietos savivaldybę būtina nurodyti tuo atveju, jei mokestinio laikotarpio paskutinę dieną gyventojo nuolatinės gyvenamosios vietos savivaldybė yra kita, nei buvo priimant gyventoją į darbą ir darbdavys apie tai neturi duomenų.

9. Tam pačiam darbdaviui kitą mokestinį laikotarpį gyventojas turi nurodyti nuolatinės gyvenamosios vietos savivaldybę tik tuo atveju, jeigu pasikeitė praėjusį mokestinį laikotarpį nurodyti duomenys arba darbdavio apie gyventoją turimi duomenys nuo priėmimo į darbą dienos.

10. Nenuolatinis Lietuvos gyventojas gyvenamosios vietos savivaldybę darbdaviui nurodo šių Taisyklių IV dalyje nustatyta tvarka.

III. Nuolatinio Lietuvos gyventojo nuolatinės gyvenamosios vietos savivaldybės PRANEŠIMO (nurodymo) mokestį išskaičiuojančiam asmeniui, iš kurio gaunamos su darbo santykiais ar jų esmę atitinkančiais santykiais nesusijusios A klasės pajamos, tvarka

11. Nuolatinis Lietuvos gyventojas, gaudamas su darbo santykiais ar jų esmę atitinkančiais santykiais nesusijusių A klasės pajamų, privalo nurodyti mokestį išskaičiuojančiam asmeniui savivaldybę, kurioje jis turėjo nuolatinę gyvenamąją vietą praėjusio mokestinio laikotarpio paskutinę dieną (pvz., gaudamas pajamas 2003 metais nuo gruodžio mėn. 12 d. iki gruodžio 31 d. nurodo 2002 m. gruodžio 31 d. turėtos nuolatinės gyvenamosios vietos savivaldybę, gaudamas pajamas 2004 metais – 2003 m. gruodžio 31 d. turėtos nuolatinės gyvenamosios vietos savivaldybę ir t. t.).

12. Šią informaciją nuolatinis Lietuvos gyventojas turi pateikti išskaičiuojančio asmens pageidaujamu būdu ir forma (rekomenduojama forma – rašytinė), gaudamas pajamas.

13. Jeigu nuolatinis Lietuvos gyventojas iš to paties mokestį išskaičiuojančio asmens gauna A klasės su darbo santykiais ar jų esmę atitinkančiais santykiais nesusijusias pajamas dalimis arba ne pirmą kartą, tai pakartotinai pajamų gavimo metu nurodyti nuolatinės gyvenamosios vietos savivaldybę būtina tik tuo atveju, jeigu pasikeitė pirmą kartą tam asmeniui nurodyta nuolatinės gyvenamosios vietos savivaldybė.

14. Jeigu gyventojas su darbo santykiais ar jų esmę atitinkančiais santykiais nesusijusias A klasės pajamas gauna iš mokestį išskaičiuojančio asmens, su kuriuo yra susijęs darbo santykiais arba jų esmę atitinkančiais santykiais, tai nuolatinės gyvenamosios vietos savivaldybę būtina nurodyti tik tuo atveju, jei pasikeitė nurodyta (darbdavio jau žinoma) nuolatinės gyvenamosios vietos savivaldybė.

IV. NENUOLATINIO LIETUVOS GYVENTOJO GYVENAMOSIOS VIETOS SAVIVALDYBĖS PRANEŠIMO (NURODYMO) mokestį išskaičiuojančiam asmeniui, iš kurio gautos pajamos pagal mokesčio mokėjimo tvarką priskiriamos A klasės pajamoms, TVARKA

15. Nenuolatinis Lietuvos gyventojas, gavęs pajamų, pagal mokesčio mokėjimo tvarką priskiriamų A klasės pajamoms, privalo nurodyti mokestį išskaičiuojančiam asmeniui savivaldybę, kurioje jis turėjo gyvenamąją vietą praėjusio mokestinio laikotarpio paskutinę dieną, jeigu turėjo gyvenamąją vietą Lietuvoje (pvz., gavęs pajamų 2003 metų gruodžio mėn. turi nurodyti savivaldybę, kurioje turėjo gyvenamąją vietą 2002 m. gruodžio 31 d., gavęs pajamų 2004 metais – nurodo savivaldybę, kurioje turėjo gyvenamąją vietą 2003 m. gruodžio 31 d. ir t. t.).

16. Jeigu praėjusio mokestinio laikotarpio paskutinę dieną nenuolatinis Lietuvos gyventojas neturėjo gyvenamosios vietos Lietuvoje, mokestį išskaičiuojančiam asmeniui privalo nurodyti savivaldybę, kurioje jis turėjo gyvenamąją vietą praėjusio mokestinio laikotarpio paskutinę buvimo Lietuvoje dieną.

17. Tuo atveju, jeigu nenuolatinis Lietuvos gyventojas praėjusiu mokestiniu laikotarpiu Lietuvoje neturėjo gyvenamosios vietos, jis privalo nurodyti mokestį išskaičiuojančiam asmeniui savivaldybę, kurioje jis turi gyvenamąją vietą mokestiniu laikotarpiu, jeigu jis turi gyvenamąją vietą Lietuvoje.

18. Šią informaciją nenuolatinis Lietuvos gyventojas turi pateikti mokestį išskaičiuojančio asmens pageidaujamu būdu ir forma (rekomenduojama forma – rašytinė).

V. BAIGIAMOSIOS NUOSTATOS

19. Šių Taisyklių privalo laikytis nuolatiniai Lietuvos gyventojai, gaunantys A klasės pajamų iš mokestį išskaičiuojančio asmens, su kuriuo yra susiję darbo santykiais arba jų esmę atitinkančiais santykiais, taip pat su darbo santykiais ar jų esmę atitinkančiais santykiais nesusijusių A klasės pajamų, taip pat nenuolatiniai Lietuvos gyventojai, gaunantys pajamų, pagal mokesčio mokėjimo tvarką priskiriamų A klasės pajamoms.

______________